《次韵李相公偶成》
宋代·姚孝锡

帘鸟唤归梦，竹风追夕凉。
感时空有泪，却老分无方。
流水依山白，孤云带日黄。
无人共尊酒，散发卧藜床。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。